Sakevrou beweer moetie maak gesin siek | Maroela Media
Van Rooyen het haar huis in die mark gesit en Kaapstad toe getrek omdat sy beweer verskeie silindervormige voorwerpe in haar tuin het haar, haar seun en haar honde siek gemaak. Sy het 'n sterk vermoede wie die voorwerpe daar geplaas het, maar wou nie die persoon se naam bekend maak nie.
"Hy probeer my verhoed om my huis te verkoop. Hy wil my geld vasmaak sodat ek my huis sal verloor," het Van Rooyen Maandag gesê. Sy het gesê haar huis van 500m² op 'n 1 300m² erf is al vir die afgelope jaar in die mark. Dit is gemeubileer, in 'n onberispelike toestand en het 'n see-uitsig. "Daardie jaloerse idiote dink hulle kan dit vir niks kry," het sy gesê.
Sy het gesê vier hopies moetie is in die afgelope paar maande in haar tuin gekry. Die persoon wat daarvoor verantwoordelik is, het oor haar muur in die voor- en agtertuin geklim. Sy beweer die skuldige het die alarm laat afgaan, maar net genoeg tyd gehad om die moetie onder sand te bêre voordat die veiligheidsmaatskappy opgedaag het.
"Dit gaan al vir jare aan. My seun en ek het siek geword, en toe my honde. Dinge het nie so goed gegaan nie, so ons het getrek." Sy het vir 11 jaar in die huis gebly en bestuur 'n sakeonderneming wat vragmotorbestuurders voorsien.
Van Rooyen het 'n tradisionele geneser gekry om haar te help. Dié het 'n Sionistiese priester gekry om van die moetie se effek ontslae te raak.
Sy hou vol die moetie het 'n negatiewe invloed op haar lewe. "Ek glo in alternatiewe genesing. As jy op mense se energieveld kan werk, kan jy hulle beïnvloed."
Die moetie wat bestaan uit pakkies wat met tou vasgemaak en met modder bedek is, bevat stukkies glas, muntstukke en selfs 'n koeël. Van Rooyen beweer die koeël is 'n dreigement om haar dood te maak, die glas beteken mense sal na haar huis kyk maar dit nie koop nie en die muntstukke is ten doel om "jou geld op te droog". Die tou is om haar aan die huis vas te maak sodat die gesin "nie vorentoe kan beweeg nie".
'n Man met die naam Phineas bly tans in die huis om na die eiendom om te sien. "Hy is nie bang vir moetie nie. Hy is nie 'n gewone Zoeloe nie. Hy word nie deur al daardie nonsens gepla nie," het Van Rooyen gesê.
'Moetie is skrikwekkend'
Die geneser wat Van Rooyen gehelp het wou nie sy naam genoem hê nie, maar het gesê moetie is "'n regte Afrika-ding" en "scary sh*t". Volgens hom kan moetie goed soos bloed, diereontlasting, vark- en hondesperm en ander "onderwêreldse dinge" bevat.
Sheila Khama, 'n sangoma wat met News24 gepraat het, het gesê die pakkies wat in Van Rooyen se tuin gevind is, word "umeqo" genoem. Dit is 'n soort towerspreuk wat uit 'n kombinasie van plante gemaak word. Die persoon wat dit daar geplant het, moes beskerming gedra het en hulself ná die tyd gereinig het om die negatiewe effek daarvan die vermy, het Khama gesê.
Die pakkies word gewoonlik naby ingange en uitgange geplaas, sodat die persoon wat geteiken word daaroor moet loop en te verseker dat die towerspreuk die gewenste effek sal hê. Khama het aanbeveel dat Van Rooyen die pakkies van die eiendom verwyder, dit verbrand en die as met medisyne genaamd "umbola" meng.
Hierdie mengsel moet in 'n vloeiende stroom gegooi word, die huis en tuin moet gereinig word en Van Rooyen moet seker maak sy bly in 'n "positiewe geestelike toestand". Sy kan ook by die ingange na die huis beskermende plante plant soos vinkel of sekere soorte aalwyne.
Madelaine, gaan op jou kniee en bid. Hierdie toorgoedjies kom van die duiwel. Omgord jou daagliks met Gebed. As jy in die toorgoedjies glo dan sal jy siek word. God is baie groter as die Duiwel en sy trawante. Bly weg van hierdie mense, en kry mense om saam met jou te bid om jou huis, diere en familie te beskerm. Bly ook weg van tradisionele helers hulle is nie van ons Kultuur nie, en wil net geld maak uit jou elende